Document ID: 32015D0225

KOMISIJOS ĮGYVENDINIMO SPRENDIMAS (ES) 2015/225
2015 m. vasario 11 d.
kuriuo iš dalies keičiami Sprendimo 2009/861/EB dėl pereinamojo laikotarpio priemonių pagal Europos Parlamento ir Tarybos reglamentą (EB) Nr. 853/2004, taikomų reikalavimų neatitinkančiam žaliam pienui tam tikrose Bulgarijos pieno perdirbimo įmonėse, I ir II priedai
(pranešta dokumentu C(2015) 631)
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 9 straipsnio antrą pastraipą,
kadangi:
(1)
Reglamente (EB) Nr. 853/2004 maisto tvarkymo subjektams nustatyti konkretūs gyvūninių maisto produktų higienos reikalavimai. Jie apima žalio pieno ir pieno gaminių higienos reikalavimus;
(2)
Komisijos sprendime 2009/861/EB (2) numatytos tam tikros nuostatos, leidžiančios tame sprendime išvardytoms Bulgarijoje esančioms pieno perdirbimo įmonėms nukrypti nuo Reglamento (EB) Nr. 853/2004 III priedo IX skirsnio I skyriaus II ir III poskyriuose nustatytų reikalavimų. Šis sprendimas taikomas iki 2015 m. gruodžio 31 d.;
(3)
todėl tam tikros Sprendimo 2009/861/EB I priede išvardytos pieno perdirbimo įmonės, nukrypdamos nuo atitinkamų Reglamento (EB) Nr. 853/2004 nuostatų, gali perdirbti reikalavimus atitinkantį ir jų neatitinkantį pieną, jei reikalavimus atitinkantis ir jų neatitinkantis pienas perdirbamas atskirose gamybos linijose. Be to, tam tikros šio sprendimo II priede išvardytos pieno perdirbimo įmonės gali perdirbti reikalavimų neatitinkantį pieną be atskirų gamybos linijų;
(4)
2014 m. balandžio 28 d., rugpjūčio 18 d. ir gruodžio 2 d. Bulgarija išsiuntė Komisijai peržiūrėtą ir atnaujintą tokių pieno perdirbimo įmonių sąrašą;
(5)
tame sąraše įmonė Nr. 4 (BG 1212001 „S i S - 7“ EOOD), nurodyta Sprendimo 2009/861/EB I priedo lentelėje, buvo išbraukta, nes ji nutraukė savo veiklą;
(6)
be to, kai kurios įmonės, šiuo metu įtrauktos į Sprendimo 2009/861/EB II priedą, tame peržiūrėtame ir atnaujintame sąraše buvo išbrauktos, nes šiuo metu joms leidžiama perdirbti tik reikalavimus atitinkantį pieną, skirtą pateikti vidaus rinkai. Šios įmonės, išvardytos Sprendimo 2009/861/EB II priedo lentelėje, yra Nr. 3 (0912016 „Persenski“ OOD), Nr. 8 (1612064 „Ikay“ OOD), Nr. 11 (2512021 „Keya-Komers-03“ EOOD), Nr. 22 (BG 1612051 ET „Radev-Radko Radev“), Nr. 37 (1512010 ET „Militsa Lazarova-90“), Nr. 50 (BG 1112016 Mandra „IPZHZ“), Nr. 51 (BG 1712042 ET „Madar“), Nr. 54 (1312005 „Ravnogor“ OOD), Nr. 63 (BG 2612034 ET „Eliksir-Petko Petev“), Nr. 75 (2312033 „Balkan spetsial“ OOD) ir Nr. 79 (2612015 ET „Detelina 39“);
(7)
be to, įmonės Nr. 7 (1612049 „Alpina-Milk“ EOOD), Nr. 21 (BG 1612028 ET „Slavka Todorova“), Nr. 23 (BG 1612066 „Lakti ko“ OOD) ir Nr. 71 (2012032 „Kiveks“ OOD), išvardytos Sprendimo 2009/861/EB II priedo lentelėje, tame sąraše buvo išbrauktos, nes jos nutraukė savo veiklą;
(8)
todėl Sprendimas 2009/861/EB turėtų būti atitinkamai iš dalies pakeistas;
(9)
šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2009/861/EB I ir II priedai pakeičiami šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje 2015 m. vasario 11 d.

Labels: 0
18
17
15